Presidentveita

Presidentveita er en 63 meter lang veit i Midtbyen i Trondheim som går vestover fra krysset Vår Frue Strete og Schultz gate mot Munkegata og Torvet. Veita er brosteinsbelagt og fungerer som tilkomst til flere bygårder i mur mot sør. Mot nord ligger Hornemansgården med åpen bakgård mot Presidentveita, og mot nordøst ligger det sørvestlige hjørnet av Tordenskioldsparken med Vår Frue kirke.

Historie 
Veita er en del av et mye eldre gateløp som gikk i retning øst-vest sør for Vår Frue kirke og som støtte sammen med Smidesgeilan sørvest for Torvet. Navnet kommer av byens presidentembete, som var en statlig embetsmann som fra 1666 var leder for magistraten og som i tillegg hadde i oppgave å holde overoppsyn med byens handel. 

To av disse magistratpresidentene har nær tilknytting til veita, uten at det kan avgjøres hvem av disse som har gitt opphavet til navnet. Peder Tønder Nordahl (1727–1788) fikk embetet i 1756 og hadde en bygård ved nåværende Schultz gate 8, mens Jan Blom (1771–1829) var byens siste innehaver av embetet og hadde bopel i Lysholmgården i Vår Frue gate 3.

Bygninger og annet langs Presidentveita 
 3: Boligbygg fra 2013, vinner av Trondheim kommunes byggeskikkpris i 2014. Erstattet en åpen parkeringsplass som ble til etter riving av tidligere tregårder i nummer 5b og 7 som brant ned i 1965.

Bildegalleri

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Veier i Trondheim
Midtbyen (Trondheim)‎